Enamus süsinikdioksiidi heitest 457 970 tonni 2008. aastal ning 423 240 tonni 2009. aastal tekkis VKG Energia OÜ-s põlevkivi termilise töötlemise käigus tekkiva generaatorgaasi põletamisel.  VKG Oil AS-s tekkis 2008. aastal süsinikdioksiidi heiteid 55 010 tonni ning 2009. aastal 39 198 tonni. Heited tekkisid jääkgaaside (generaatorgaasi, koksigaasi, separaatorgaasi) ning maagaasi põletamisel põlevkiviõlide destillatsiooniseadmel, fenoolide rektifikatsiooniseadmel ning elektroodkoksi tootmise seadmel.  Teistes tütarettevõtetes süsinikdioksiidi emisiooni õhku ei paisatud.    Põlevkiviõli tootmine erineb naftatoodete tootmisest, kuna põlevkiviõli tootmiseks tuleb pürolüüsi teel lagundada põlevkivi toorõliks, millest edasi toodetakse kaubaõli. Protsessi käigus tekib suur hulk  CO2 , kuna põlevkivi termiliseks lagundamiseks tuleb läbi viia lühikese aja jooksul sarnane protsess, mille käigus tekkis aastattuhandete jooksul nafta maapõues.